
______________________________________________________
La imatge tenebrosa d'un cel de plom
Diuen que quan Neus Català, fa cinc anys, va arribar a la llar d'avis, als Guiamets, el poble del Priorat on havia nascut el 6 d'octubre del 1915, i on ara torna a viure, no va suportar veure al llit de la seva cambra els llençols amb les ratlles que li recordaven l'uniforme dels camps nazis, com els de Ravensbrück i de Holleischen, on ella va estar deportada.

Això, que pot semblar una anècdota per als qui no han viscut el terror nazi, demostra fins a quin punt la tragèdia i l'horror de mitjan segle passat a centreuropa va marcar els que la van viure i afortunadament se'n van poder escapolir a l'hora de l'alliberament dels camps per les forces dels aliats.

La història de Neus Català —l'última supervivent catalana dels camps d'extermini— ja ha estat motiu recent d'una biografia novel·lada, Un cel de plom (Ara Llibres / Amsterdam, 2012), escrita per la filòloga Carme Martí (Montblanc, Conca de Barberà, 1972), amb autoria compartida amb la mateixa protagonista que hi va posar la veu de la memòria. La mateixa biografia novel·lada ha servit de base per adaptar el monòleg de títol homònim al teatre. 

L'actriu Mercè Arànega, que s'ha posat en la pell de Neus Català, ha preparat la recreació de l'agitada vida de la protagonista començant per un treball de camp als Guiamets, en una visita que va fer a la centenària Neus Català fa uns mesos, la qual, amb la lucidesa que manté, li va transmetre algunes de les sensacions  que guarda de la seva etapa en poder dels nazis.

Es dóna el cas que Neus Català, de jove, va ser una afeccionada al teatre. Que als cent anys —aquest 2015 s'ha declarat l'Any Neus Català— vegi la seva vida portada a l'escenari li referma la convicció de testimoni col·lectiu que, malgrat que no se l'ha buscat, sempre ha pensat que és imprescindible per mantenir la flama encesa sobre el que no hauria de tornar a passar mai més.

Amb la saviesa de l'actriu Mercè Arànega, el dramatisme de la història pren un relleu especial, circulant des de l'aparent ficció teatral a la cruesa de la realitat viscuda. Un monòleg ple de sentiments, esborronador que, per molt que sigui a hores d'ara prou conegut, no deixa de posar la pell de gallina als espectadors.

Neus Català, en la seva biografia novel·lada, ha deixat dit: "Envoltada de dones amigues i de dones desconegudes que patien el mateix destí que jo, em sentia sola i a la vegada em sabia acompanyada. En la nostra immensa solitud ens teníem les unes a les altres." També ha dit sovint que va sobreviure a l'horror dels camps gràcies a la força moral i a la solidaritat entre companyes. Quan van ser alliberades, es van prometre no oblidar.
Des de la Neus Català preadolescent —als catorze anys ja va guanyar la primera vaga al Priorat quan va exigir cobrar com els homes— passant per l'esclat de la guerra civil, les primeres revoltes, la milícia per salvar les collites, l'anada a Barcelona per estudiar d'infermera, la responsabilitat de prop de dues-centes criatures refugiades a Premià de Dalt i la fugida a França, es passa a l'etapa de la resistència, el risc dels contactes amb els maquis, la descoberta i la deportació als camps, que Neus Català defineix com un infern, amb la sentor dels forns crematoris i la imatge tenebrosa del cel de plom.

Andreu Sotorra. Clip de Teatre, 6 juliol 2015

______________________________________________________

Impresicindible
Hi ha un teatre important pel seu valor artístic. Hi ha un teatre imprescindible perquè al valor artístic hi afegeix el compromís amb l’ésser humà. Aquesta funció és de les segones. I ho és perquè ens explica la vida d’una dona singular i per com ens l’explica Mercè Arànega, una actriu d’una intel·ligència emocional extraordinària. Arànega és Neus Català, la pagesa del Priorat que travessa la frontera cap a França amb 180 nens i nenes durant l’èxode republicà. És la dona capaç de superar l’horror del camp d’extermini de Ravensbrück i tornar a viure un cop alliberada, i fins i tot tenir dos fills malgrat els experiments nazis per esterilitzar-la. És la dona que aquest octubre farà 100 anys i que fins fa poc encara lluitava per aconseguir un espai d’esbarjo de minyons a Rubí.

La vida de Neus Català és un exemple força únic de coherència, solidaritat i lluita sense escarafalls. I, a més, és un testimoni d’allò que ningú hauria d’ignorar, perquè en l’exercici de la memòria històrica hi ha la vacuna contra l’horror. La versió escènica hauria de ser escampada per tots els instituts.

La dramatúrgia de Josep Maria Miró sobre la biografia novel·lada de Carme Martí traça un perfil complet. No sembla que hi falti res i ben segur que no hi sobra res. La direcció de Rafel Duran eludeix el tremendisme en benefici d’una torbadora sobrietat en una narració directa i precisa que reviu les emocions.

Arànega fa un brillant exercici de contenció per acostar-nos imatges i fets, per colpir-nos sense dramatismes ni plors. Queden les llàgrimes dels espectadors. Ella, que en els camps de concentració va dir i repetir: “No em fareu plorar”. Imprescindible.
Santi Fondevila. Ara, 7 juliol 2015.

______________________________________________________
Teatre contra l'oblit, el millor homenatge
El cor en un puny. L’estómac fet miques. Teatre contra l’oblit. Neus Català, un cel de plom és això i molt més. Josep Maria Miró i Rafel Duran han construit un retrat fidel de la supervivent de Ravensbrück, de la lluitadora antifeixista, de la republicana exiliada, de la Neus Català. I, per tant, un necessari i intel·ligent homenatge a les oblidades dels oblidats. Només fa deu dies que va començar el Festival Grec però ja podem dir, sense cap mena de dubte, que 'Un cel de plom' és la joia del certamen. I segurament una de les millors propostes de la temporada. L’espectacle narra, a través de flashbacks i flashfowards, la vida de Català, nascuda l’any 1915 en el si d’una família pagesa dels Guiamets. Des del moment en el que va travessar la frontera amb una colònia de 180 nens refugiats a Premià de Dalt, la seva col·laboració amb la resistència francesa, l’experiència al camp de Ravensbrück i, evidentment, la “vida” després de l’alliberament. La vida després de conèixer l’horror i la mort. El buit. Escenografia austera, senzilla. Tampoc cal res més. Només unes àrides escultures de ferro acompanyen Mercè Arànega, una Arànega que t’atrapa i no et deixa anar, capaç de narrar l’horror i, acte seguit, alleugerir-te amb un somriure. Una Arànega capaç de transmetre la força i la valentia de Neus Català. D’una dona que lluita per viure i viu per no oblidar. D’una dona que després de ser alliberada i a pesar dels horrors que va viure, va decidir guardar el seu vestit de deportada. Una interpretació que, creieu-me, recordarem d’aquí uns anys.
Aída Pallarès. Recomana, 9 juliol 2015

______________________________________________________
Un espectacle impactant
Una història que crida per ser coneguda, una actriu en estat de gràcia i una direcció impecable fan de l'adaptació de la biografia de Neus Català escrita per Carme Martí un espectacle impactant, emotiu, necessari amb un únic però, una escenografia tan conceptual que resulta prescindible.

Mercè Arànega es posa a la pell d’una dona singular, una heroïna anònima. Ella és la pagesa del Priorat que travessa la frontera cap a França amb 180 nens i nenes durant l’èxode republicà. És la dona empresonada i maltractada per col·laborar amb la Resistència a la presó de Llemotges. És la dona internada en el camp d’extermini de Ravensbrück. És la dona capaç de superar l’horror i tornar a viure un cop alliberada, i fins i tot tenir dos fills malgrat els experiments nazis per esterilitzar-la. És la dona que ha lluitat perquè aquella barbàrie no s’oblidés. La vida de Neus Català és un exemple de coherència, de solidaritat i de lluita sense escarafalls. I, a més, és un testimoni d’allò que ningú no hauria d'ignorar, perque en l’exercici de la memòria històrica hi ha la vacuna contra l’horror.

La dramatúrgia de Josep Maria  Miró (El principi d’Arquimedes) traça un perfil complet. No sembla que li manqui res i ben segur que res no li sobra. La direcció de Rafel Duran eludeix el tremendisme en benefici d’una torbadora sobrietat en una narració directa i precisa que reviu les emocions. Arànega fa un brillant exercici de contenció per apropar-nos imatges i fets, per colpir-nos sense dramatismes ni plors. Queden les llàgrimes dels espectadors. Ella, que en els camps de concentració va dir i repetir: "No em fareu plorar". No se la perdin.

Santi Fondevila. Time Out Barcelona, 9 juliol 2015

_______________________________________________________________________________________________

Cruda verdad y realidad
Hace dos días pisé el horror y toqué el cielo. Nunca me cansaré de oír las historias de aquellos que sufrieron lo indecible, que están vivos por azar, de aquellos que no bajaron la cabeza y de los que hoy sus voces han de ser escuchadas, porque el horror se repite ahora en directo y nadie hace nada por evitarlo.

Escribo la crítica con lágrimas en los ojos, parecidas a aquellas que en medio de la oscuridad de la sala desfilaron mejilla abajo. Sí, yo conocía la historia de la Neus y la de otras mujeres que fueron torturadas por ser de una u otra manera, pero no por ello me impacta menos cada vez que lo vuelvo a sentir. Con un escenario casi vacío, la presencia de Mercè Arànega es lo único indispensable para que la maquinaria funcione. 

Sin aliento porque las palabras retumban, se hacen vida y la imaginación es tan poderosa que no hace falta acción en directo. No hay violencia, más allá que la imagen proyectada contra la pared de la Neus. Las palabras son suficientes para que todo se remueva, y aunque sentada sólo puedas escuchar y llorar, maldices por dentro, porque sabes que en numerosos lugares del mundo, Neus Català tiene otros nombres y otros cuerpos.

Brillante la dramaturgia de Josep Maria Miró, el resumen de la vida de la Neus en las diferentes etapas es conciso pero lleno de fuerza. El tono no decae, palabra detrás de palabra el ritmo aumenta, no hay tiempo de respiro, la cruda verdad y realidad se revela ante los ojos de los espectadores que son incapaces de dejar de mirar, de escuchar y muchos de ellos caen en la lágrima. La dirección de Rafel Duran acompaña suavemente la dramaturgia, arropándola de pequeños cambios de posición para evitar el estatismo, dejar que las palabras fluyan sin cortapisas. El diseño de iluminación de Quico Gutiérrez invade la escena de oscuridad, apenas un toque de luz para iluminar lo importante, la actriz, el resto es tan oscuro como las palabras que brotan de su garganta.

Magistral Mercè Arànega en el papel más importante de su carrera. Nada fácil su gesta de interpretación, deja al público atónito desde el primer minuto y seguimos atónitos incluso después de los aplausos. La valentía, el coraje, las ganas de luchar, el no bajar la cabeza ni llorar, una fuerza arrolladora que nos deja compungidos por la historia y por haber presenciado una interpretación de las que no se olvidan. Sin duda, el mejor montaje de lo que llevo de Grec 2015. Una obra difícil de digerir, pero que resuena por dentro y de las que tardan en abandonarte. La memoria viva de lo que nunca deberíamos olvidar. Para recordar que fueron y son con la cabeza bien alta. Imprescindible. Gràcies.
Elisa Díez. Recomana, 11 juliol 2015

______________________________________________________

Una experiència única
L’escenari sempre ha d’aportar alguna cosa més. Ja sigui adaptant una pel·lícula, una novel·la, un documental o una biografia, la satisfacció de l’espectador arriba quan en finalitzada la funció i sortint del teatre, té la certesa de que l’experiència que s’endú a casa hagués estat impossible viure-la llegint la novel·la o veient la pel·lícula.

Si heu vist programes de televisió, entrevistes i documentals a propòsit de la pertorbadora experiència de Neus Català, supervivent dels camp de concentració de Ravensbrück, no dubteu en acostar-vos aquests dies fins a la Sala Muntaner a veure Un cel de plom, on Mercè Arànega ens brinda una personificació d’aquelles que recordarem i que, així hauria de ser, perduraran amb el pas del temps.

No em sorprendria gens que aquest monòleg, amb dramatúrgia de Josep Maria Miró a partir de les memòries publicades per Proa sota el mateix títol, al cap dels anys sovintegés els nostres escenaris en reposicions aquí i allà.

I és que tant Miró com Rafel Duran, director de la proposta, ens serveixen la paraula de Neus Català sense additius ni floritures, sense banalitats que destorbin ni ocurrències de director il·luminat. La paraula, la memòria i una actriu que ens la transmet amb una proximitat magnètica. I amb l’afortunada sensació d’una experiència única.
Christian Machio. Recomana, 12 juliol 2015

______________________________________________________

L’actriu i la lluitadora
Fins fa poc més d'un any i mig, Neus Català, una supervivent de l'Holocaust, era un personatge amb una presència freqüent en els mitjans de comunicació, que ens sorprenia amb la seva mirada encesa de records punyents i una paraula on ressonava l'eco d'una antiga i incorregible rebel·lia. Dona present en el llibre de Montserrat Roig, Catalans als camps nazis, la seva biografia ha estat novel·lada per Carme Martí: Neus Català. Un cel de plom. I de la novel·la se n'ha rescatat aquella paraula que dic, la qual, mitjançant una dramatúrgia de Josep Maria Miró, és la que ha fet seva Mercè Arànega, dirigida per Rafel Duran. De nits del Grec n'hi ha de moltes menes, però la que presideix la memòria de Neus Català i la veu d'una de les millors actrius de Catalunya, es clou amb l'emoció i el confort interior que ens aporta un testimoni ben proper de dignitat i honestedat, i que honora amb especial rellevància nombroses generacions de lluitadors, dones i homes, d'aquest país nostre.

Per sort, la nòmina de grans actrius catalanes no és gens escassa i, ben segur, moltes d'elles podrien interpretar amb absoluta solvència el personatge central d'Un cel de plom. Ara bé, amb la mateixa seguretat cal reconèixer l'encert de qui va triar Mercè Arànega per fer de Neus Català. I no perquè s'hagin intentat complicades comparacions de fonemes, que no ho sé, o buscat similituds entre el to verbal d'un i altre personatge, el de la ficció i el de qui el 6 d'octubre vinent ha de celebrar els seus 100 anys de vida. L'encert al qual em refereixo l'entenc com una aproximació caracterològica, com un emmirallament temperamental. La fermesa expressiva que és una característica de la forta personalitat d'Arànega trobo que es correspon cordialment amb la decisió amb què s'expressava Neus Català, quan l'entrevistaven.

Semblava, veient l'espectacle, que sense caure en cap exercici d'imitació, es produïa un intercanvi secret de voluntats entre les modulacions de l'actriu i el "com" hauria expressat un record o un judici el venerable personatge evocat. Mercè Arànega té una actuació formidable, molt ben dirigida per Rafel Duran, amb les pauses ben col·locades i breus que reclama el monòleg; són uns espais per intercalar imatges dels temps i llocs sinistres que va conèixer la biografiada i rètols informatius per subratllar noms de significativa rellevància.

L'espectacle inclou, per exemple, una fotografia de Neus Català datada el 1945, vestida amb l'uniforme de deportada que imposaven els nazis als camps de Ravensbrück i Holleischen i que l'expresonera va voler fer-se per conservar el record del seu captiveri. En escena, el captiveri el suggereix un altre Duran          —l'escenògraf Pep Duran— en una instal·lació al·legòrica d'un camp a cel obert però de circulació tràgicament reduïda. Amb tots el seus components, vet aquí una proposta del tot recomanable.
Joan-Anton Benach, La Vanguardia, 13 juliol 2015

______________________________________________________

Testigo de cargo de la historia
Neus Català Pallejà, nacida en octubre de 1915. Diplomada en enfermería, afiliada a las juventudes del PSUC, exiliada, miembro de la Resistencia francesa, presa política en la cárcel de Limoges, en el campo de concentración de Ravensbrück, y en el campo de trabajo de Holleischen hasta su liberación por los partisanos checos en 1945. Militante del PCE clandestino y del PC francés. Madre de dos hijos a pesar de los estragos físicos sufridos durante su internamiento. Centenaria y activista por la memoria de las olvidadas: todas las mujeres que vivieron con ella el horror sistematizado de los nazis.

¿Cómo hacer teatro con esa vida  que son muchas y todas duras? Pues como se hace en la Sala Muntaner, con un presente que guarda esperanzado todo el devenir; un flash-forward ideado por Josep Maria Miró a partir de la información recogida en la novela de Carme Martí. Con el escenario casi desnudo —y más que podría estar sin la ininteligible estructura arbórea creada por Pep Duran— y la austera interpretación de una grandísima Mercè Arànega, guiada por Rafel Duran. La Arànega vestida de negro para destacar el rostro, la voz y un torrente insoportable de biografía. Cada episodio un trozo de historia cauterizada del siglo XX. La actriz levanta la costra de las viejas heridas con suma cautela, respetando el ritmo de revelaciones de la mujer que representa. La misma madurez ante el dolor que se impuso Català cuando una noche el hogar se vio sacudido por el televisor. Emitían un documental de Resnais: Noche y niebla. Esa noche Neus recuperó la memoria para sus hijos.

Un cel de plom se concentra en los años en los que esa mujer resilente —o al menos de cara al exterior— perdió su nombre para ser un número confinado en un barracón hacinado con otros números. La dramaturgia propone un breve prólogo para explicar cómo una catalana del Priorat acabó en un campo de concentración alemán, y un epílogo igual de breve para completar los datos biográficos, pero sin detenerse en su activismo político posterior. La tentación de regodearse en los aspectos más morbosos de esta intensa vida se para en seco con el estoicismo que exhibe la Arànega. La serenidad de un testigo de cargo en un tribunal. Lágrimas, las justas; sin desfallecimiento en el tono, sin titubear cuando describe el terror que se hizo cotidiano. Neus-Arànega recuerda y acusa sabiendo que esa memoria es suficiente para colocar al público en la posición de un jurado convocado por la historia. Y éste responde con un silencio concentrado, atento a no perder ni una palabra de las muchas pruebas condenatorias. El relato de las supervivientes. La mujer con el traje a rayas y el triángulo invertido.
Juan Carlos Olivares. Barcelona, 18 juliol 2015

______________________________________________________

Vides de radicalitat i compromís inqüestionable
Proposta nua per a unes vides de radicalitat i compromís inqüestionable. No podia ser d'altra manera. Per força, Mercè Arànega havia de presentar un personatge que no plora, que explica tot amb una fredor que, per moment, espanta però que captiva. Neus Català ressona contínuament en aquesta dramatúrgia (un text directe de frase curtes i contundents, molt efectiva).

No es cansa de reivindicar altres companyes de lluita, altres víctimes. Sigui davant la Montserrat Roig, quan li va demanar entrevistar-la pel seu llibre sobre els exiliats de la guerra que van patir els camps de concentració nazis, o davant de qui sigui. L'espai és nu, només algunes restes d'un element potser cremat (pot ser un vagó o pot ser un barracó) on el personatge es refugia. Quan no ho fa en la negror de la foscor.

El seu discurs és implacable. Arànega sap modular la veu per investigar els matisos en el pensament de la lluitadora. És necessari per a dotar d'humanitat el personatge, massa heroic per ser veritat. Ella no s'amaga. Ni en temps de la República, ni durant la Resistència, ni tampoc durant el llarg exili, esperant que es morís el dictador, que  ho fa al llit i amb funerals de cap d'Estat "quina ràbia!", escup com a únic renec.

Més mal fa descobrir per boca del fill de 8 anys que, des de la sortida del camp de Ravensbrück, no ha deixat de tenir malsons. Que els combats cridant somnàmbula, amb el marit i els fills suportant-ho en secret. El muntatge allarga la voluntat de Neus Català de seguir denunciant la situació. Confia que no es repeteixi mai més. Però comprova que la humanitat no n'aprèn; simplement ha après a digerir-ho amb l'eufemisme. Perquè després de l'Alemanya nazi hi ha hagut capítols ben similars a Xile, Rwuanda, Ioguslàvia, Síria... Una veritat lúcida que, per ara, ningú és capaç de frenar.
Jordi Bordes. Recomana, 23 juliol 2015

______________________________________________________

Incommesurable
Espectacle despullat, punyent, d'impacte. Mercè Arànega ateny el grau suprem de la veritat interpretativa, i es posa a la pell (i l'os) de Neus Català, única supervivent catalana del camp d'extermini de Ravensbrück, que durant anys ha ofert el seu esgarrifós testimoni a tothom que ha volgut escoltar-la. Un muntatge duríssim pels fets que s'expliquen, però profundament emotiu i necessari, sobretot en el clima d'amnèsia col·lectiva conreada pel neofeixisme espanyol que ens governa. Un testimoni que cal escampar, una i una altra vegada, fins a ensordir els que han quedat impunes en aquest racó desendreçat d'Europa —per a vergonya de la Unió europea. Arànega està incommensurable, en un paper difícil, dolorós i d'una rara intensitat. La veritat s'imposa a flor de pell, una veritat que et fa regirar a la cadira per clavar-te en l'emoció del relat. Que giri, i que no s'aturi, el testimoni. Els ho devem, a les supervivents i a les que mai no n'eixiren d'aquell infern.
Francesc Massip. Recomana, 25 juliol 2015

______________________________________________________
